《舟中杂诗 其二》
清代·黄兆麟

颓云压崇岭，飞雨洒空江。滩声作雷吼，涛奔如急泷。

沈阴裹孤艇，四顾但苍苍。倚枕坐深黑，祇闻人语哤。

冲风摧危壁，碎石堕琤瑽。舟子前后呼，篙楫相击撞。

天威递收摄，急点停淙淙。开门望山岸，凉月挂鱼矼。

作者简介：黄兆麟，字叔文，号黻卿，善化人。道光庚子进士，改庶吉士，授编修，历官光禄寺少卿。有《古樗山房遗稿》。